钦定古今图书集成/理学汇编/经籍典/第139卷 > 《汉韩婴诗外传三》 > 《祈父》
## 钦定古今图书集成/理学汇编/经籍典/第139卷 > 《汉韩婴诗外传三》 > 《祈父》

《曾子》曰：“往而不可还者亲也，至而不可加者年也。是
故孝子欲养而亲不待也，木欲直而时不待也，是故
椎牛而祭墓，不如鸡豚逮亲存也。”故吾尝仕齐为吏，
禄不过钟釜，尚犹欣欣而喜者，非以为多也，乐其逮
亲也。既没之后，吾尝南游于楚，得尊官焉。堂高九仞，
榱题三围，转毂百乘，犹北乡而泣涕者，非为贱也，悲
不逮吾亲也。故家贫亲老，不择官而仕。若夫信其志
约其亲者，非孝也。《诗》曰：“有母之尸，雍。”